李白
鸣皋歌送岑徵君 时梁园三尺雪.
若有人兮思鸣皋，阻积雪兮心烦劳。
洪河凌竞不可以径度，冰龙鳞兮难容舠。
邈仙山之峻极兮，闻天籁之嘈嘈。霜崖缟皓以合沓兮，
若长风扇海涌沧溟之波涛。玄猿绿罴，舔舕崟岌。
危柯振石，骇胆栗魄，群呼而相号。峰峥嵘以路绝，
挂星辰于岩嶅。送君之归兮，动鸣皋之新作。
交鼓吹兮弹丝，觞清泠之池阁。君不行兮何待，
若反顾之黄鹤。扫梁园之群英，振大雅于东洛。
巾征轩兮历阻折，寻幽居兮越巘崿。盘白石兮坐素月，
琴松风兮寂万壑。望不见兮心氛氲，萝冥冥兮霰纷纷。
水横洞以下渌，波小声而上闻。虎啸谷而生风，
龙藏溪而吐云。寡鹤清唳，饥鼯颦呻。魂独处此幽默兮，
愀空山而愁人。鸡聚族以争食，凤孤飞而无邻。
蝘蜓嘲龙，鱼目混珍。嫫母衣锦，西施负薪。
若使巢由桎梏于轩冕兮，亦奚异乎夔龙蹩躠于风尘。
哭何苦而救楚，笑何夸而却秦。
吾诚不能学二子沽名矫节以耀世兮，固将弃天地而遗身。
白鸥兮飞来，长与君兮相亲。